Luister 'miljoene liedjies' vir net R2,50 per uur | Netwerk24
Deur Petrus Malherbe 07 Desember 2018 11:54
Musiekstroomdienste is gewilder op weekdae, veral Vrydae, terwyl die gebruik daarvan oor naweke afneem. Foto: Pixabay
MTN het pas sy nuwe musiekstromingsdiens MusicTime! bekend gestel.
Die diensverskaffer bied die diens in samewerking met Simfy Africa, wat reeds 'n geruime tyd 'n musiekstromingsdiens in Suid-Afrika bedryf, aan.
MusicTime! werk egter op 'n unieke, en volgens MTN, "revolusionêre" konsep, waarvolgens gebruikers per uur eerder as per maand betaal.
Luidens Jacqui O'Sullivan, hoof van korporatiewe sake by MTN in Suid-Afrika, betaal gebruikers net vir die tyd wat hulle spandeer om na musiek te luister.
Teen R5 kry gebruikers twee ure lank toegang tot MusicTime! se "miljoene" liedjies, sê O'Sullivan.
Vir R10 kry jy vyf ure se toegang.
In albei gevalle het gebruikers sewe dae om die tyd op te gebruik. Die prys sluit ook in die data wat nodig is om die musiek te stroom.
MusicTime! het 'n ingeboude tydklokkie wat jou oorblywende tyd op die platform aftel. Om bloot deur die app te blaai op soek na iets om te luister, tel nie teen jou beskikbare tyd nie. Eers wanneer jy musiek begin speel, begin jy tyd gebruik.
By navraag het O'Sullivan bevestig dat MusicTime! net vir MTN-kliënte beskikbaar is, wat diegene wat 'n kontrak by die diensverskaffer het, insluit.
Gebruikers betaal vir die diens uit hul beskikbare lugtyd, sê O'Sullivan.
Anders as Simfy Africa, wat teen R25 per maand Suid-Afrika se goedkoopste musiekstromingsdiens is, bied MusicTime! geen maandelikse opsie nie.
Dit is nie duidelik hoeveel liedjies MusicTime! in sy katalogus bied nie. By navrae het O'Sullivan bloot gesê die katalogus bevat "miljoene" liedjies. Die diens is tans net in Suid-Afrika beskikbaar.
Buiten MusicTime! en Simfy Africa het Suid-Afrikaners ook tot Apple Music, Spotify, Deezer, Tidal, Joox sowel as Google Music toegang.